Սոս Ավետիսյան

Սոս Վահեի Ավետիսյան (), հայ քաղաքական գործիչ, Երևանի պետական համալսարանի դասախոս, ՀՀ ԱԺ 7-րդ գումարման պատգամավոր։ Իսպանիայի թագավորությունում ՀՀ արտակարգ և լիազոր դեսպան։

Կրթություն 

1996-2005 թվականներին ուսանել է Արարատ քաղաքի «Թարգմանչաց Վարժարանում» (այժմ՝ Արարատ քաղաքի թիվ 3 հիմնական դպրոց), ավարտական տարին՝ ԱՄՆ-ում։ 2006-2010 թվականներին սովորել է Երևանի պետական համալսարանի Ռոմանագերմանական բանասիրության ֆակուլտետի իսպաներեն լեզվի և գրականության բաժնում։

2011-2013 թվականներին սովորել է Երևանի պետական համալսարանի Եվրոպական ուսումնասիրությունների կենտրոնի «Մարդու իրավունքների և ժողովրդավարացման» ծրագրում՝ ստանալով եվրոպագետի մագիստրոսական աստիճան։ 2013-2014 թվականներին սովորել է ՀՀ Արտաքին գործերի նախարարության դիվանագիտական դպրոցում։

2014-2016 թվականներին սովորել է Մեծ Բրիտանիայի Օքսֆորդի համալսարանի Սուրբ Անտոնիոսի քոլեջի Ռուսաստանի և Արևելյան Եվրոպայի ուսումնասիրությունների ծրագրում՝ ստանալով մագիստրոսական աստիճան։

Աշխատանք 

2008-2010 թվականներին աշխատել է ՀՀ Մշակույթի նախարարության «Մշակութային արժեքների փորձագիտական կենտրոն» ՊՈԱԿ-ում՝ որպես առաջատար մասնագետ։ 2016 թվականից ցայսօր դասախոսում է Երևանի պետական համալսարանի Եվրոպական ուսումնասիրությունների կենտրոնում։ 2016-2017 թվականներին աշխատել է Հայաստանի ամերիկյան համալսարանում՝ որպես հայոց պատմության դասախոսի օգնական։

2017-2018 թվականներին աշխատել է «Բաց հասարակության հիմնադրամներ-Հայաստան» կազմակերպությունում՝ որպես քաղաքացիական հասարակության ծրագրերի պատասխանատու։ 2018 թվականի հոկտեմբերից անդամակցում է «Քաղաքացիական պայմանագիր»
կուսակցությանը։

ՀՀ ԱԺ 7-րդ գումարման նստաշրջանի պատգամավոր է ընտրվել «Իմ քայլը» դաշինքի համապետական ցուցակով՝ ընդգրկվելով Արտաքին հարաբերությունների մշտական հանձնաժողովի, ԵԽԽՎ Հայաստանի պատվիրակության և ՀՀ ԱԺ թվով 15 բարեկամական խմբերի կազմերում։

2021 թվականի նոյեմբերի 12-ին նշանակվել է Իսպանիայի թագավորությունում ՀՀ արտակարգ և լիազոր դեսպան։

Տիրապետում է հայերեն, ռուսերեն, անգլերեն և իսպաներեն լեզուներին։

Ծանոթագրություններ 

ՀՀ ԱԺ 7-րդ գումարման պատգամավորներ
ԵՊՀ շրջանավարտներ
Հայ քաղաքագետներ
Հայ քաղաքական գործիչներ
ԵՊՀ դասախոսներ
Օքսֆորդի համալսարանի շրջանավարտներ
Քաղաքացիական պայմանագիր կուսակցության անդամներ